**БЕЛЕШКА ОД РАБОТЕН СОСТАНОК**

**1.1 Јавно објавување на вистинските сопственици на фирмите што склучиле договори за јавни набавки**

**Датум, време и место на одржување: 2.9.2022 г./ 09:00-10:00, онлајн**

**Листа на присутни:**

1. Герман Филков – Центар за граѓански комуникации (ЦГК)
2. Марија Јованоска - Биро за јавни набавки (БЈН)
3. Блажо Трендафилов – Управа за финансиско разузнавање (УФР)
4. Искра Митревска – Управа за финансиско разузнавање (УФР)
5. Горан Мојаноски – Министерство за финансии (МФ)
6. Маријана Наумовска – Централен регистар (ЦР)
7. Ангела Саздова Донева – Централен регистар (ЦР)
8. Владимир Наумовски – Централен регистар (ЦР)

**Цел:** Координација и договарање за алтернативно решение за спроведување на заложбата поради непостоење на законски основ за објавување на податоците.

**Точки на дневен ред:**

1. Разгледување на алтернативно решение на предлог на МФ за објавување на вистинските сопственици на фирмите кои склучиле договор за јавна набавка, за остварување на целта на заложбата.
2. Утврдување на рокови за следни активности, кои беа договорени на претходниот состанок:
	1. Усогласување на предлог дописот до Агенција за заштита на лични податоци (АЗЛП) испратен на 19.8.22 г. до членовите на работната група и претставници на УФР
	2. Испраќање на дописот до АЗЛП за добивање на мислење.

**Кратка белешка со заклучоци:**

1. Согласно дискусиите и заклучоците од претходните состаноци дека не постоизаконски основ за објавување на податоци (лични податоци) за вистинските сопственици, се разгледа алтернативно решение предложено од МФ – понудувачите сами да ги внесуваат податоците за вистинските сопственици во ЕСЈН при поднесување на понудите или во нивниот профил. Овој предлог не беше прифатен од две причини:
	1. ќе се појават грешки – разлики со податоците за вистинските сопственици што се евидентирани во регистарот
	2. дополнително ќе се оптоварат понудувачите
2. БЈН предложи ново алтернативно решение – секој понудувач да дава согласност при поднесување на понудата за објава на податоците за неговите вистинските сопственици, доколку биде избран за најповолен понудувач. Објавувањето на податоците би се правело по потпишувањето на договорот за ЈН, односно при креирањето на известувањето за склучен договор, како и што беше дефинирано со заложбата. Се дискутираше следното:
	1. задолжителноста (секој понудувач да мора да даде согласност) – според БЈН секој кој сака да учествува на јавни набавки ќе мора да даде согласност и
	2. начинот на давање на согласност, дали само образецот на понуда да се дополни со фиксен текст - изјава за согласност или согласноста во вид на обележување -check box придружен со фиксен текст да се овозможи и преку ЕСЈН во формите за пополнување на понудата.

Беше истакнато дека изјавата за согласност треба да биде правно валидна, што ќе биде овозможено бидејќи понудата се потпишува (електронски потпис) со дигитален сертификат издаден на одговорното лице на (застапник по закон) субјектот – понудувач или овластено лице од него. Ова решение беше прифатливо за работната група, затоа што податоците за вистинските сопственици ќе бидат конзистентни – ќе се преземаат од регистарот, како и што беше иницијално дефинирана заложбата, а давањето на согласност од понудувачите нема да предизвика дополнително нивно оптоварување. **Се заклучи следното:**

1. БЈН да го допрецизира решението: начинот на давање на согласност (дали ќе биде само промена на образецот на понуда или промена и во ЕСЈН- обележување -check box придружен со фиксен текст) и да даде предлог за текстот на изјавата за согласност;
2. Врз основа на до прецизираното решение на БЈН, да се подготви и усогласи допис до АЗЛП, врз основа на предлог дописот до АЗЛП испратен на 19.8.22 г. до членовите на работната група и претставниците на УФР, со цел да се добие мислење од АЗЛП. ЦР да го подготви дописот до 9.9.2022 г.
3. По добивање на мислење од АЗЛП, работната група повторно да се состане со цел да дефинира понатамошни активности за ефективна и ефикасна реализација на заложбата.
4. Бидејќи податоците ќе се објавуваат со согласност од понудувачот само во случај да биде избран за најповолен понудувач - се дискутираше дека техничкото решение ќе треба да го поддржи ова алтернативно решението и наместо надградба на постојниот сервис на ЦР кој го користи БЈН за потреби на регистрација на субјектите - корисници на ЕСЈН, да се изработи и нов сервис од страна на ЦР со влезен параметар ЕМБС, а како излез би враќал листа со име и презиме на вистинските сопственици. Овој нов сервис би се повикувал системски (инициран од ЕСЈН) при креирање на известувањето за склучен договор, и ќе обезбедува точни моментални податоци како што се евидентирани во регистарот за вистински сопственици.